Amy anari me noro moꞌko jopoto nemeparykon ꞌwa moꞌko Saulus kynakon.
Utaꞌkarykon man ejatopoꞌsakon.
Irombo moꞌko Tamusi pokonokon jopotory ꞌwa itoꞌpo.
Morokon Damaskus po Simosu wotaꞌnanoꞌtoꞌkon ꞌwanokon kareta poko iwoturupoꞌpo iꞌwa.
Morokon kareta ke ro oma epory ꞌse kynakon moꞌkaron tyneporykon man Jesus wyinonokon wokyryjan,
woryijan enapa apyitoꞌkoꞌme,
irombo Jerusalem ꞌwa arotoꞌkoꞌme.
Irombo itory jako ro tyse waty Damaskus wyino iꞌweiꞌpo mero,
typo roten kapu wyino amy anusiꞌkanen aweinano wopyꞌpo ijondo.
Nono tuꞌponaka iwomaꞌpo.
Irombo amy auranano wykary etaꞌpo iꞌwa tyꞌwa:
“Saul,
Saul,
oꞌtonoꞌme ko moro ajerekuru ywekenanon?”
Irombo ikaꞌpo:
“Noky ko amoro man,
Jopoto?”
Ejukuꞌpo iꞌwa:
“Moꞌko aniwekenary Jesus awu wa.
Ajawongo te.
Iꞌtango moro aitopo ꞌwa.
Moro po ro metatake oꞌto awairy man.”
Moꞌkaron imaro ytotonon wokyryjan enutaꞌsan imero.
Oꞌto pairo ykaꞌpa iweꞌiꞌsan.
Tota ro rypo moro auranano iꞌwaine kynakon.
Amy kariꞌna aneneꞌpa te kynatokon.
Irombo Saulus awomyꞌpo rapa nono wyino.
Tanuru etapurumakaꞌpo seꞌme,
oty aneneꞌpa terapa kynakon.
Apory poko terapa aroꞌpo iꞌwaine Damaskus ꞌwa.
Oruwa kurita iwairy taro oty aneneꞌpa kynakon.
Endameꞌpa,
oꞌnyryꞌpa enapa kynakon.
Moro aitopo Damaskus po te amy Ananias tatynen omepatoto kynakon.
Moꞌko ꞌwa ro moꞌko Jopoto wosenepoꞌpo iwonetono wara.
Ikaꞌpo iꞌwa:
“Ananias!”
Irombo ejukuꞌpo iꞌwa:
“Ero po wa,
Jopoto.”
Moꞌko Jopoto wykaꞌpo iꞌwa:
“Ajawongo.
Iꞌtango moro Sapatorono Oma tatynen taka,
moro Judas auty ꞌwa.
Moro po ro amy Saulus tatynen Tarsus pono poko aturupoko.
Tamusi ꞌwa irombo kynaurananon.
Amy tywonetono wara amy Ananias tatynen wokyry woꞌmyry enei.
Iꞌwa ro tainary yry enei tytuꞌponaka,
oty enetoꞌme rapa tyꞌwa.”
Ananias ꞌwa ejukuꞌpo:
“Jopoto,
pyime kariꞌna wyino setai moꞌko wokyry ꞌwa Jerusalem po moꞌkaron awyinonokon kotaꞌmaꞌmaꞌsan imero.
Ero po pairo paꞌporo moꞌkaron ajety ejatonamon apyiry tyje man ainaka moꞌkaron Tamusi pokonokon jopotorykon ꞌwa.”
Moꞌko Jopoto wykaꞌpo te iꞌwa:
“Iꞌtango.
Moꞌko irombo yjemamin kaꞌnen me sapoꞌi.
Moꞌko ro yjety ekary arotan Simosu me eꞌiꞌnon ꞌwa,
potonon jopotokon ꞌwa,
moꞌkaron Israel pajanymbo ꞌwa enapa.
Awu ro iꞌwa senepotake one wara iwotaꞌkarykary man yjety upuꞌpo me.”
Irombo Ananias wytoꞌpo.
Iwoꞌmyꞌpo moro auto taka.
Tainary yryꞌpo iꞌwa Saulus tuꞌponaka.
Irombo ikaꞌpo:
“Saul,
yjaꞌsakary,
moꞌko jopoto yjemokyi oꞌwa,
moꞌko Jesus,
moꞌko awoꞌtopombo oma ta tywosenepo oꞌwa man inoro.
Oty enery ꞌse rapa oꞌwa man.
Tamusi aꞌkary ꞌwa oꞌnamorory ꞌse man.”
Oꞌwin wytory imero enuru weꞌiꞌpo oꞌkarangatoto wara.
Oty eneꞌpo rapa iꞌwa.
Awomyꞌpo.
Irombo iwosetykapoꞌpo.
Iwendameꞌpo.
Iwara te iwepanaꞌtomaꞌpo rapa.
Amykon kurita noro Damaskus po Saulus weꞌiꞌpo moꞌkaron omepatonon ekosa.